2026 Toyota bZ: Mere rækkevidde, nyt navn og bedre teknologi

Amerikanerne får en særdeles opdateret udgave af den udskældte Toyota bZ4X. Samtidig dropper japanerne det kringlede modelnavn og præsenterer i stedet den opdaterede elbil som blot Toyota bZ for amerikanerne.

Men det er langt fra kun navnet, der er nyt – den populære elektriske crossover har fået et stort teknologisk løft over there og byder nu på markant længere rækkevidde, forbedret opladning, mere kraftfulde motorer og flere funktioner, som gør den langt mere konkurrencedygtig på elbilmarkedet.

Med den nye 2026-model får Toyota bZ en større batteripakke og op til 505 kilometer i rækkevidde i den bedste version, XLE FWD Plus. Det er omkring 25 procent mere end forgængeren. Tidligere klager over begrænset rækkevidde og langsom opladning har tilsyneladende fået Toyota til at lytte.

To batteristørrelser tilbydes. Basisudgaven med forhjulstræk får en 57,7 kWh-pakke med en estimeret rækkevidde på 236 miles (ca. 380 km), mens alle øvrige versioner benytter et 74,7 kWh batteri, som leverer op til 314 miles. Maksimal ladeeffekt er stadig 150 kW, men opladningskurven er forbedret, og Toyota lover, at bilen nu kan lade fra 10 til 80 procent på omkring 30 minutter. Derudover understøtter den nye Toyota bZ plug-and-charge, så man blot skal sætte kablet i bilen – betalingen klares automatisk i baggrunden – forudsat altså, at man lader et sted med mulighed for funktionen.

Bedre i koldt vejr

Toyota introducerer også funktioner, der gør opladning nemmere og hurtigere i koldt vejr. En ny varmepumpe forbedrer bilens effektivitet, og batteriet kan nu forvarmes manuelt eller automatisk, så det er klar til hurtig opladning, når man ankommer til ladestanderen – en funktion som manglede i den første udgave af bZ4x.

Motorerne har også fået et ordentligt boost. Den firehjulstrukne version går fra 214 til 338 hestekræfter – en stigning på over 50 procent – og det reducerer 0-100 km/t-tiden til under fem sekunder. Forhjulstrukne modeller er også blevet hurtigere og går nu fra 201 til 221 hestekræfter.

Designet har fået et diskret, men effektivt løft. De nye LED-lygter strækker sig i fuld bredde over fronten og er nu adskilt fra hovedlygterne, hvilket giver en mere moderne og integreret front. Kabinen er til gengæld markant ændret. Her finder man nu en redesignet instrumentbræt og midterkonsol, to trådløse opladere og en ny 14-tommers infotainmentskærm, der afløser den tidligere 12,3-tommers udgave. Materialevalget er også forbedret med flere bløde overflader, hvilket giver kabinen et mere eksklusivt præg.

Hvornår Toyota bZ reelt får premiere er stadig ikke offentliggjort. Men den amerikanske model er forhåbentlig en forsmag på et kommende facelift af den europæiske udgave. Du kan læse mere om den her.

2026 Toyota bZ: Mere rækkevidde, nyt navn og bedre teknologi